KIRJALLINEN KYSYMYS P-2210/02 esittäjä(t): Giacomo Santini (PPE-DE) komissiolle. Ekopisteiden myöntäminen ja 108 prosenttia koskevan lausekkeen soveltaminen.



Virallinen lehti nro 309 E , 12/12/2002 s. 0208 - 0209



KIRJALLINEN KYSYMYS P-2210/02 esittäjä(t): Giacomo Santini (PPE-DE) komissiolle (12. heinäkuuta 2002) Aihe: Ekopisteiden myöntäminen ja 108 prosenttia koskevan lausekkeen soveltaminen Komissio totesi 1. heinäkuuta 2002 esittelemässään, ekopisteiden myöntämistä koskevassa asiakirjassa päättäneensä vähentää vuoden 2001 kuljetuksia koskevaa Italian kiintiötä 350 000 ekopisteellä. Kyseinen päätös liittyy 108 prosenttia koskevan lausekkeen soveltamiseen. Komissio ilmoitti 21. joulukuuta 2001 esittelemässään uudessa, ekopistejärjestelmän tarkistamista koskevassa ehdotuksessa(1) 108 prosenttia koskevan lausekkeen poistamisesta, koska se on osoittautunut huonoksi ratkaisuksi kielteisten vaikutustensa vuoksi ja koska sen varmentaminen on ollut hankalaa. Voisiko komissio näin ollen ilmoittaa, - millä perusteella se ilmoittaa Italian ekopistekiintiön vähentämisestä ennen kuin vuoden 2001 pisteiden tarkistaminen on saatettu päätökseen; - miten se voi tehdä 108 prosenttia koskevaan lausekkeeseen liittyvän päätöksen, sillä vaikka sitä ei ole virallisesti poistettu, koska ehdotuksen käsittelyä Euroopan parlamentissa ei ole vielä saatettu päätökseen, kaikki toimijat ovat vastustaneet lauseketta, ja jopa komission omassa asiakirjassa on todettu, että sitä on mahdotonta soveltaa; - mihin toimiin se aikoo ryhtyä, jotta Itävallan poliisi ei soveltaisi ylenpalttisen tarkkoja valvontajärjestelmiä ulkomaalaisiin kuorma-autoihin, sillä tällainen menettely aiheuttaa ajanhukkaa ja huomattavia taloudellisia tappioita, ja mihin toimiin se aikoo ryhtyä Europabrücke-sillalla ja Arlbergin tunnelissa perittävien kohtuuttoman kalliiden tiemaksujen alentamiseksi? (1) KOM(2001) 807 lopullinen 2001/0310(COD) EYVL C 103 E, 30.4.2002, s. 230. Loyola de Palacion komission puolesta antama vastaus (3. syyskuuta 2002) Komissio ilmoittaa arvoisalle parlamentin jäsenelle, että se ei päättänyt 1. heinäkuuta 2002 vähentää jäsenvaltioille jaettavia ekopisteitä ja että komission asetuksen (EY) N:o 609/2000 (6 artiklan 3 kohdan)(1) on noudatettu. Komissio teki 21. joulukuuta 2000 ehdotuksen(2) 108 prosentin lausekkeen poistamiseksi. Parlamentti hyväksyi ehdotuksen ensimmäisessä käsittelyssä syyskuussa 2001. Neuvosto ei ole vielä tehnyt päätöstään. Kunnes päätös tehdään, komission on noudatettava voimassa olevaa lainsäädäntöä. Siksi se jätti edellisvuoden tavoin osan elektronisista ekopisteistä jakamatta siltä varalta, että 108 prosentin lauseketta sovelletaan tänä vuonna. Komissio sekä ekopistejärjestelmän hallintokomitean jäsenet ovat tutkineet Itävallan lähettämät kauttakulkutilastot. Analyysin tulosten perusteella komissio päätti 24. heinäkuuta 2002, ettei se sovella lauseketta vuoden 2001 osalta eikä vähennä ekopisteiden määrää vuodeksi 2002. Näin ollen komissio voi jakaa jäljellä olevat ekopisteet. Mitä tulee poliisivalvontaan Itävallan teillä, komissiota on informoitu asiasta ja komissio on lähettänyt Itävallan kansallisille viranomaisille kirjeen ja pyytänyt lisäselvityksiä. Tiemaksujen osalta Euroopan yhteisöjen tuomioistuin ratkaisi 26. syyskuuta 2000(3) antamassaan tuomiossa komission käynnistämässä rikkomisesta johtuvassa menettelyssä, että Itävalta oli jättänyt noudattamatta neuvoston direktiivistä 93/89/ETY(4) johtuvat velvoitteensa. Tällä välin Itävalta on lopettanut syrjinnnän, jota Brennerin tiemaksut aiheuttivat, ja jonkin verran laskenut näitä maksuja. Lisäksi komissio laatii parhaillaan kuten se julkisti tekevänsä vuonna 2001 antamassaan yhteistä liikennepolitiikkaa koskevassa valkoisessa kirjassa menetelmää liikenneinfrastruktuurien tariffointia varten ja aikoo ehdottaa ennen vuoden 2002 loppua uutta direktiiviä tiemaksuja varten. (1) Komission asetus (EY) N:o 609/2000, annettu 21 päivänä maaliskuuta 2000, Itävallan kautta kulkeville raskaille tavarankuljetusajoneuvoille vahvistetun kauttakulkuoikeusjärjestelmän (ekopistejärjestelmä) yksityiskohtaisista säännöistä annetun asetuksen (EY) N:o 3298/94 muuttamisesta. EYVL L 73, 22.3.2000. (2) Asiakirja KOM(2000) 862 lopullinen. (3) Asia C-205/98, komissio v. Itävallan liittotasavalta (Oikeustapauskokoelma 2000 s. I-7367). (4) Neuvoston direktiivi N:o 93/89/ETY, annettu 25 päivänä lokakuuta 1993, tiettyjen maanteiden tavaraliikenteeseen tarkoitettujen ajoneuvojen verotuksen sekä tiettyjen infrastruktuurien käytöstä perittävien tie- ja käyttömaksujen soveltamisesta jäsenvaltioissa. EYVL L 279, 12.11.1993.